|  |
| --- |
| **ОБЩИНСКИ СЪВЕТ - Ихтиман**  **Препис!**  **РЕШЕНИЕ**  **№ 430**  **взето на заседание на Общински съвет - Ихтиман,**  **проведено на 25.02.2022 г., Протокол № 33** |
| **ОТНОСНО:** Ползване на пасища, мери и ливади от общинския поземлен фонд през стопанската 2022 / 2023 **г** |
| **Основание за решение:** чл. 21, ал. 2 във връзка с чл. 21, ал. 1, т. 8 от Закона за местното самоуправление и местната администрация /ЗМСМА/, чл. 37и, ал. 3 и чл. 37о, ал. 1 и сл. от Закона за собствеността и ползването на земеделските земи /ЗСПЗЗ/,ОбС |
| **Р Е Ш И:**  1. Приема следните правила за ползване на пасищата, мерите и ливадите от общинския поземлен фонд:  1.1. Пасищата, мерите и ливадите на територията на общината трябва да се опазват, да не се използват за други цели, освен при случаите, определени със закон, и да се управляват с оглед на запазване на биологичното разнообразие и съхраняване на възможностите на площите за паша при спазване на специалните закони и на нормативите за поддържане на резерв от постоянно затревени площи.  1.2. При пасищата, мерите и ливадите от общинския поземлен фонд, които се поддържат чрез косене, първата коситба се провежда в периода 30 юни до 15 август, а косенето се извършва ръчно или с косачки за бавно косене с посока – от центъра към периферията, а когато това не е възможно – от единия край към другия, като се използва ниска скорост. Окосената трева се изсушава и събира на купове или се изнася от парцела.  1.3. Свободна паша на животни върху пасища, мери и ливади от общинския поземлен фонд може да се извършва след последната коситба, като се спазва гъстота на животните до 1 животински единици на хектар. Животновъдите, които поддържат пасища, мери и ливади от общинския поземлен фонд чрез паша, поддържат гъстота на животинските единици от 0,3 до 1 животински единици на хектар.  1.4. В съответствие с епизоотичната обстановка на територията на общината и взетите мерки за ветеринарномедицинска профилактика върху пасищата, мерите и ливадите се провеждат необходимите мероприятия за ограничаване и ликвидиране на заразните болести по животните, включващи райониране на пасищата и водопоите, а при необходимост – забрана за тяхното използване, както и почистване и обеззаразяване на затревените площи.  1.5. Върху пасищата, мерите и ливадите при необходимост може да се построяват навеси при спазване на нормативните правила за застрояване в земеделските земи, доколкото последните не противоречат на Наредба № 19 от 25 октомври 2012 г. за строителство в земеделските земи без промяна на предназначението им, Закона за опазване на земеделските земи, Закона за собствеността и ползването на земеделските земи и правилниците за тяхното прилагане.  1.6. Ползвателите на пасища, мери и ливади от общинския поземлен фонд организират тяхната охрана съобразно задълженията, произтичащи от правилата за ползването им, приети от общинския съвет, и договорите за индивидуално ползване.  1.7. Селскостопанските животни се извеждат до местата за паша и водопоите по съществуващите прокари и полски пътища, отразени върху картата на възстановената собственост и кадастралната карта на неурбанизираната територия в землищата на територията на община Ихтиман, при недопускане на излизането на животни или стада в обхвата на пътищата от републиканската и общинската пътна мрежа.  2. Определя следните задължения за поддържане на пасищата, мерите и ливадите от общинския поземлен фонд:  2.1. Задължения на общината:   * Да осигурява безпрепятствено ползване на предоставените пасища, мери и ливади. * Да предоставя периодична информация и методически указания на ползвателите относно необходимите мероприятия по поддържане и опазване на пасищата, мерите и ливадите.   2.2. Задължения на ползвателите:   * Да спазват приетите от общинския съвет правила за ползване. * Да поддържат предоставените пасища, мери и ливади от общинския поземлен фонд в добро земеделско и екологично състояние съгласно определените национални стандарти, като ги почистват от храсти и друга нежелана растителност, битови и строителни отпадъци и др. * Да провеждат противоерозионни мероприятия, наторяване, засяване на фуражни смески и редовно окосяване за своя сметка. * Да спазват установените ветеринарно-санитарни и хигиенни, както и екологични норми и противопожарни правила. * Да не ги ограждат и да не изграждат временни постройки върху тях. Изграждането на огради или електропастири и преместваеми спомагателни постройки за обслужване на имота/ите да се извършват след предварително съгласуване с общината. * Да не променят начина им на трайно ползване. * Да не ги използват за неземеделски нужди. * Да изпълняват указанията на специализираните органи. * Да не унищожават единични и групи дървета. * Да не палят растителността в тях. * Да не ги преотстъпват на трети лица.   3. Дава съгласието си за предоставяне на пасища, мери и ливади от общинския поземлен фонд за общо и за индивидуално ползване през стопанската 2022 / 2023 г. и определя списъците на имотите за общо и за индивидуално ползване съгласно Приложение № 1 и Приложение № 2, представляващи неразделна част от настоящото решение. |
| |  |  | | --- | --- | | **Вярно с оригинала!** | **ПРЕДСЕДАТЕЛ НА ОбС:/п/ / Николай Лазаров Начев /** | |